Stadig oor die klippe met die SpringbokspanKaapse kritici wil nou vir Bismarck du Plessis in die Bokspan kies. Wat van Malcom Marx na Saterdag se blink vertoning? (Foto GB Jordaan) Dis een van die lekkerste dinge om ŉ Springbokspan te kies, maar dan moet jy ook bereid wees om die oogklappe af te haal. Die span verander weekliks, want as jou span wen, is daar 15 van jou tuisgunstelinge in die Groen en Goud. Maar as jou span verloor, word daar kwaai kopgekrap. Die Stormers se leemtes is Saterdag op Nuweland deur die Lions oopgevlek toe hulle met 29-16 geklop is. Waar die deugde van Bok-kandidate soos SP Marais, Dillyn Leyds, Daniel du Plessis, EW Viljoen en Wilco Louw vooraf besing is, hang daar nou ŉ wolk oor hulle. Is daar werklik rede tot kommer oor die Bokspan, of hoef die net nie net nie maar bloot wyer tot in Durban, Johannesburg, Pretoria en Bloemfontein gespan te word nie? In die Kaap word daar gefluister dat daar selfs na Bismarck du Plessis se rigting by Montpellier gekyk moet word, want Bongi Mbonambi het nie die mas as haker opgekom nie. Wat dan van Malcolm Marx, wat vir Mbonambi ore aangesit het? Daar heers glo kommer oor Marx se ingooiwerk in die lynstane, maar hoeveel lynstane het die Lions teen die Bok-slotpaar Eben Etzebeth en Pieter-Steph du Toit verloor? Die Stormers se twee Bok-losvoorspelers, Sikhumbuzo Notshe en Siya Kolisi, was voor die kragmeting ‘sekere keuses’ vir ŉ Bokspan, maar wat gebeur toe in hul tweestryd met Jaco Kriel, Ruan Ackermann en Warren Whiteley? Die Lions se lostrio gedy onder die Lionspatroon, maar as hulle in ŉ ander blik deur die Bok-afrigter, Allister Coetzee, gedruk word en gedwing word om vaster te speel, is hulle steeds so doeltreffend? Die Stormers (en Bok-kandidate) se litmus-toets (onthou jy nog die laboratoriumdae op skool?) is die volgende drie weke teen die Crusaders, Highlanders en Hurricanes. Die Crusaders, wat sedert 1996 nog net drie keer in 51 wedstryde deur SA spanne geklop is, sal nog ŉ rigtingwyser wees. Dis hoekom enige keurder (en ons leunstoelkenners) hulle nie laat lei deur ŉ paar goeie vertonings teen middelmatige plaaslike (en Australiese) spanne nie.